കോണ്ഗ്രസ് നേതാക്കളുടെ ശവകുടീരങ്ങള്ക്ക് സമീപം മാലിന്യക്കുഴി വണ്ടിപ്പെരിയാര്: വണ്ടിപ്പെരിയാര് ഗ്രാമപഞ്ചായത്തിന്റെ മുന് പ്രസിഡന്റുമാരായിരുന്ന എം.എം സുന്ദരം, ദേവദാസ് എം.ബാലു എന്നിവരുടെ ശവകുടീരങ്ങള്ക്ക് സമീപമായി കമ്മ്യൂണിറ്റി ഹെല്ത്ത് സെന്റര് അധികൃതര് മാലിന്യങ്ങള് കുഴിച്ചുമൂടാന് കുഴി കുത്തിയതില് പ്രതിഷേധിച്ച് കോണ്ഗ്രസ് പ്രവര്ത്തകരുടെ നേതൃത്വത്തില് പ്രതിഷേധ പ്രകടനവും ധര്ണയും നടത്തി. സമരം ഡി.സി.സി പ്രസിഡന്റ് സി.പി. മാത്യു ഉദ്ഘാടനം ചെയ്തു. നാളെ നാലിന് മുമ്ബ് മരുന്ന്, സിറിഞ്ച് ഉള്പ്പെടെയുള്ള കുഴിയില് നിക്ഷേപിച്ച വേസ്റ്റ് സാധനങ്ങള് എടുത്തുമാറ്റാത്ത പക്ഷം കോണ്ഗ്രസ് പ്രവര്ത്തകരുടെ നേതൃത്വത്തില് അഴുത ബ്ലോക്ക് പഞ്ചായത്ത് ഓഫീസില് കൊണ്ടിടുമെന്ന് സി.പി മാത്യു പറഞ്ഞു. കക്കികവലയില്നിന്നും ആരംഭിച്ച പ്രതിഷേധ പ്രകടനം ആശുപത്രി ജങ്ഷനില് സമാപിച്ചു. ഡി.സി.സി ജനറല് സെക്രട്ടറി അഡ്വ.സിറിയക് തോമസ് അധ്യക്ഷത വഹിച്ചു. ഷാജി പൈനാടത്ത്, പി.ആര്അയ്യപ്പന്, പി.നളിനാക്ഷന്, ഗണേശന്, ടോണി തോമസ്, വിജയകുമാരി ഉദയസൂര്യന്, ആര്.ഗണേശന്, ടി.എച്ച്. അബ്ദുല് സമദ്, പി.എന് സെബാസ്റ്റ്യന്, കെ.എ സിദ്ധീഖ്, കെ. ഉദയകുമാര്, ഗീത നേശ്വയ്യന്, ബാബു ആന്റപ്പന്, എസ്.ഗണേശന്, നെജീബ് തേക്കിന്ക്കാട്ടില്, പ്രീയങ്ക മഹേഷ്, പി.പ്രഭു തുടങ്ങിയവര് പ്രസംഗിച്ചു.